Komisjoni direktiiv 1999/54/EÜ,

26. mai 1999,

millega muudetakse nõukogu direktiivi 66/402/EMÜ teraviljaseemne turustamise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, [1] viimati muudetud direktiiviga 1999/8/EÜ, [2] eriti selle artikli 2 lõiget 1b ja artiklit 21b,

ning arvestades, et:

(1) eespool nimetatud direktiivis nähakse ette selle reguleerimisala laiendamine isetolmleva tritikale hübriididele ning volitatakse komisjoni võtma vastu kõnealuse direktiivi artikli 2 lõikes 1 toodud mõisteid puudutavad vajalikud muudatused; isetolmleva tritikale hübriidide kasvanud tähtsuse tõttu ühenduses tuleks need lisada kõnealuse direktiivi reguleerimisalasse ning sellest tulenevalt peaks vastu võtma muudatused mõistete "eliitseeme" ja "sertifitseeritud seeme" definitsioonides;

(2) eespool nimetatud direktiiv ei kehtesta tingimusi, millele peavad vastama Avena sativa, Hordeum vulgare, Oryza sativa, Triticum aestivum’i, Triticum durum’i, Triticum spelta ja isetolmleva Triticosecale hübriidide põllukultuurid ja seeme; kõnealused tingimused võib kehtestada ning direktiivi 66/402/EMÜ I ja II lisa vastavalt muuta; eespool nimetatud hübriidide kasvanud tähtsuse tõttu ühenduses tuleks kehtestada tingimused, millele põllukultuur ja seeme peavad vastama, eriti juhul, kui seemne tootmisel kasutatakse keemilist ristamismõjurit;

(3) käesoleva direktiiviga ettenähtud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Käesolevaga muudetakse direktiivi 66/402/EMÜ järgmiselt.

1. Artikli 2 lõike 1 punkti Ca sissejuhatav lause asendatakse järgmisega:

"Eliitseeme (kaera, odra, riisi, rukki, nisu, kõva nisu, speltanisu ja isetolmleva tritikale hübriidid)."

2. Artikli 2 lõike 1 punkti E sissejuhatav lause asendatakse järgmisega:

"Sertifitseeritud seeme (kanaari paelrohi, v.a hübriidid, rukis, sorgo, sudaani sorgo, mais ning kaera, odra, riisi, nisu, kõva nisu, speltanisu ja isetolmleva tritikale hübriidid): seeme."

3. I lisa punkti 3 esimene ja teine lause asendatakse järgmisega:

"Põllukultuur peab olema piisavalt sordiehtne ja -puhas või puhasliini põllukultuuri puhul oma omaduste osas piisavalt ehtne ja puhas. Hübriidsortide seemne tootmisel kohaldatakse eespool nimetatud sätteid ka ristamisel kasutatavate sortide omaduste suhtes, kaasa arvatud isassteriilsus või viljakuse taastamine."

4. I lisasse lisatakse järgmine punkt 3b:

"3b. Põllukultuurid kaera, odra, riisi, nisu, kõva nisu, speltanisu ja isetolmleva tritikale hübriidide sertifitseeritud seemne tootmiseks.

a) Põllukultuurid peavad vastama järgmistele standarditele seoses kaugusega naabruses asuvatest õietolmuallikatest, mis võivad põhjustada soovimatut võõrtolmlemist:

- emataime miinimumkaugus sama liigi mis tahes muudest sortidest, välja arvatud isataime põllukultuurist, peab olema 25 m,

- nimetatud kaugust võib mitte arvesse võtta, kui on olemas piisav kaitse soovimatu võõrtolmlemise vastu.

b) Põllukultuur peab olema ristamisel kasutatavate sortide omaduste osas piisavalt ehtne ja puhas.

Kui seemne tootmisel kasutatakse keemilist ristamismõjurit, peab seeme vastama järgmistele standarditele või muudele tingimustele:

i) iga ristamisel kasutatava sordi minimaalne sordipuhtus peab olema:

- kaera, odra, riisi, nisu, kõva nisu ja speltanisu puhul: 99,7 %,

- isetolmleva tritikale puhul: 99,0 %;

ii) minimaalne hübriidsus peab olema 95 %. Hübriidsuse protsenti hinnatakse kooskõlas kaasaegsete rahvusvaheliste meetoditega, kui sellised meetodid eksisteerivad. Kui hübriidsus määratakse kindlaks enne sertifitseerimist teostatava seemnekontrolli käigus, ei ole hübriidsuse määramine põldtunnustamise käigus nõutav."

5. II lisa punkti 1 esimene ja teine lause asendatakse järgmisega:

"Seeme peab olema piisavalt sordiehtne ja -puhas või puhasliini seemne puhul oma omaduste osas piisavalt ehtne ja puhas. Hübriidsortide seemne puhul kohaldatakse eespool nimetatud sätteid ka ristamisel kasutatavate sortide omaduste suhtes."

6. II lisa punkti 1 alapunkti Aa pealkirjas lisatakse sõna "Triticosecale" järele sõnad "välja arvatud hübriidid".

7. II lisa punkti 1 alapunkti Aa järel lisatakse järgmine alapunkt:

"Ab. Kaera, odra, riisi, nisu, kõva nisu, speltanisu ja isetolmleva tritikale hübriidid.

Sertifitseeritud seemne kategooriasse kuuluva seemne minimaalne sordipuhtus peab olema 90 %. Seda kontrollitakse sobiliku osa proovidega läbiviidavate ametlike järelkontrollikatsete abil."

Artikkel 2

1. Liikmesriigid jõustavad käesoleva direktiivi järgimiseks vajalikud õigusnormid hiljemalt 1. juulil 2000. Liikmesriigid teatavad sellest viivitamata komisjonile.

2. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viis näevad ette liikmesriigid.

3. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate põhiliste siseriiklike õigusnormide tekstid.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Brüssel, 26. mai 1999

Komisjoni nimel

komisjoni liige

Franz Fischler

[1] EÜT 125, 11.7.1966, lk 2309/66.

[2] EÜT L 50, 26.2.1999, lk 26.

--------------------------------------------------